EU-plan gekortwiek deur LibiëFoto: UNHCR/Facebook Libië het die Europese Unie (EU) se plan van minder bote is gelykstaande aan minder ellende netjies gekortwiek. Sowat 1 770 onwettige immigrante onderweg na Europa het in die eerste vyf maande van 2015 hul lewe in die Middellandse See verloor. ŉ Krisisberaad is deur die EU gehou en daar is besluit dat alle onseewaardige skepe en bote wat hierdie immigrante vervoer, vernietig moet word. Die meeste van hierdie nieseewaardige skepe en bote vaar van die kus en hawens van Libië af. Mensehandelaars oorlaai onseewaardige bote en skepe met mense wat hoop op ŉ beter lewe in Europa. Die situasie het veral begin verskerp nadat Moeammar Gaddafi se mag in Libië in 2011 gebreek is. ŉ Huidige probleem in Libië is dat daar twee magte in beheer van die land is. Die Islam-milisie (oftewel burgerlike verdedigingsmag) en die internasionaal erkende parlement van Libië beheer die land. Die hawens en plekke waar die vlugtelinge aan boord gaan, word meestal deur die Islam-milisie beheer. Die internasionaal erkende parlement moes tydens aanvalle uit die hoofstad Tripoli na Tobruk in Oos-Libië vlug. Hulle het min beheer oor die afsetpunte waar die vlugtelinge aan boord gaan. Die VN weet dat hy eers toestemming moet ontvang van Libië om die waters van die land te betree. Die Libiese ambassadeur, Ibrahim Dabbaschi, het beklemtoon indien die VN Libiese waters sonder die nodige toestemming betree, sal dit negatiewe gevolge inhou. Libië het duidelik alle EU-planne geboikot. Federica Mogherini van die EU het egter beklemtoon dat die probleem met vlugtelinge nie opgelos gaan word deur bloot te sorg dat minder bote oor die waters van die Middellandse See vaar nie.